Jong moordverdagte moet nou tuisonderrig kryLeon Keith Vermeulen (40). (Foto: Facebook) ŉ Sestienjarige seun wat beskuldig word van die moord op Leon Keith Vermeulen, moet voortaan tuisonderrig ontvang. Vermeulen (40) se liggaam is in Maart vanjaar in ŉ veld in die Schmidtsdrift-omgewing in die Noord-Kaap aangetref. Vermeulen het ŉ enkele skietwond aan die kop gehad. Die seun is twee dae later in verband met die moord aangekeer en het vroeg in April in die landdroshof op Douglas verskyn waar hy op borgtog van R500 vrygelaat is. Geoffrey van der Merwe, woordvoerder van die Noord-Kaapse departement van onderwys, het by navraag gesê die seun, ŉ gr. 9-leerder by ŉ hoërskool in Kimberley, se betrokkenheid by die saak het eers bekend geword nadat hy reeds by die hoërskool begin skoolgaan het. Die departement het aanbeveel dat die seun tuisonderrig ontvang tot die saak teen hom afgehandel is en dié aanbeveling is gevolg. “Die leerder woon nie meer die skool by nie en slegs as sy onskuld bewys word, sal hy toegelaat word om na dié skool terug te keer,” sê Van der Merwe.